Številka: 0100-138/2020/5

Datum: 9. 4. 2020

**Zadeva: Določitev plačnega razreda – Dodatno mnenje**

Zveza: Vaše elektronsko sporočilo z dne 11. 3. 2020 (odgovor na naš dopis št. 0100-

138/2019/2 z dne 9. 3. 2020)

Spoštovani,

na Ministrstvo za javno upravo ste posredovali nestrinjanje z našim mnenjem št. 0100- 138/2019/2 z dne 9. 3. 2020 ter navedli, da zahtevate jasne odgovore, saj naj ti ne bi bili podani v odgovoru, ki ste ga prejeli.

V zvezi z že posredovanim mnenjem, vam sporočamo, da ga ne spreminjamo, dodatno pa vam vezano na vaša vprašanja odgovarjamo v nadaljevanju.

Vaša navedba, da se vam je z Aneksom št. 4 h Kolektivni pogodbi za državno upravo, uprave pravosodnih organov in uprave samoupravnih lokalnih skupnosti – tarifni del (Uradni list RS, št. 80/18; v nadaljevanju: Aneks), ki je bil sklenjen zaradi realizacije IV. in VIII. točke Dogovora o ukrepih na področju stroškov dela in drugih ukrepih v javnem sektorju (Uradni list RS, št. 88/16) in Dogovora o plačah in drugih stroških dela v javnem sektorju (Uradni list RS, št. 80/18; v nadaljevanju: Dogovor), odvzel 1 plačni razred napredovanj, ki ste ga pridobili v letu 2011 z napredovanjem v naziv višji Inšpektor I, ne drži.

Upoštevati je treba, da so v 13. členu Zakona o sistemu plač v javnem sektorju (Uradni list RS, št. 108/09 – uradno prečiščeno besedilo, 13/10, 59/10, 85/10, 107/10, 35/11 – ORZSPJS49a, 27/12 – odl. US, 40/12 – ZUJF, 46/13, 25/14 – ZFU, 50/14, 95/14 – ZUPPJS15, 82/15, 23/17 – ZDOdv, 67/17 in 84/18, v nadaljevanju: ZSPJS) določena temeljna pravila glede načina uvrščanja delovnih mest in nazivov v plačne razrede. Kot izhaja iz 13. člena ZSPJS se v plačne razrede ne uvrščajo zgolj delovna mesta, temveč tudi nazivi. V Aneksu je na delovnem mestu Inšpektor naziv Inšpektor III uvrščen v 38. plačni razred, naziv Inšpektor II v 40. plačni razred in naziv Inšpektor I v 41. plačni razred. To pomeni, da sta se z uveljavitvijo Aneksa nižja naziva (Inšpektor III in Inšpektor II) uvrstila za dva plačna razreda višje, medtem ko se je Inšpektor I uvrstil za en plačni razred višje od uvrstitve, ki je veljala do uveljavitve Aneksa.

Kot izhaja iz 16. člena ZSPJS, je napredovanje v plačne razrede možno tako na delovnih mestih, kjer se naloge ne opravljajo v nazivih (npr. v plačni skupini J), kot na delovnih mestih, kjer se naloge opravljajo v nazivih (npr. v plačni skupini C). Iz istega člena prav tako nesporno izhaja, da javni uslužbenci na delovnih mestih, na katerih se naloge opravljajo v nazivih lahko v vsakem nazivu napredujejo za pet plačnih razredov, če pa v vseh nazivih skupaj na delovnem mestu ni mogoče napredovati za deset plačnih razredov, potem se v najvišjem nazivu lahko napreduje za toliko plačnih razredov, da je na delovnem mestu skupaj možno napredovati za deset plačnih razredov.

V podkrepitev navedenega in v izogib morebitnim vprašanjem, ali je možno napredovati na delovnem mestu ali v nazivu, citiramo drugi odstavek 16. člen ZSPJS:

»(2) Javni uslužbenci na delovnih mestih, kjer je mogoče tudi napredovanje v višji naziv, lahko v **posameznem nazivu** napredujejo največ za pet plačnih razredov, javni uslužbenci, kjer ni mogoče napredovati v naziv, lahko na **delovnem mestu** napredujejo največ za deset plačnih razredov. Če z napredovanjem na delovnih mestih, **kjer je mogoče napredovanje v naziv**, skupaj v vseh nazivih ni mogoče napredovanje za deset plačnih razredov, je **v najvišjem nazivu** mogoče napredovati za toliko plačnih razredov, da je doseženo napredovanje **v nazivih** skupno za deset plačnih razredov.«.

Če povežemo določbe ZSPJS, ki ureja sistem plač v javnem sektorju in določbe Zakona o javnih uslužbencih (Uradni list RS, št. 63/07 – uradno prečiščeno besedilo, 65/08, 69/08 – ZTFI-A, 69/08 – ZZavar-E in 40/12 – ZUJF, v nadaljevanju: ZJU), ki ureja uslužbenski sistem in v tem okvirju tudi razmerje med delovnimi mesti in nazivi, potem je nesporno mogoče ugotoviti, da uvrstitev uradniškega delovnega mesta Inšpektor v plačni razred sovpada z uvrstitvijo **najnižjega** naziva (Inšpektor III) na delovnem mestu Inšpektor (z uveljavitvijo Aneksa sta tako delovno mesto Inšpektor kot naziv Inšpektor III uvrščena v isti 38. plačni razred).

V vašem primeru se je torej povišala uvrstitev delovnega mesta Inšpektor in vseh treh nazivov v plačni razred z Aneksom. Povišanje uvrstitev delovnih mest in nazivov pa kot že navedeno temelji na Dogovoru. Ta v prvem odstavku I. točke določa, da so stranke tega dogovora soglasne, da se v Kolektivni pogodbi za javni sektor in kolektivnih pogodbah dejavnosti in poklicev ter v uredbah izvedejo spremembe uvrstitev delovnih mest in nazivov v plačne razrede skladno s 13. členom Zakona o sistemu plač v javnem sektorju (Uradni list RS, št. 108/09 – uradno prečiščeno besedilo, 13/10, 59/10, 85/10, 107/10, 35/11 – ORZSPJS49a, 27/12 – odl. US, 40/12 – ZUJF, 46/13, 25/14 – ZFU, 50/14, 95/14 – ZUPPJS15, 82/15, 23/17 – ZDOdv in 67/17, v nadaljnjem besedilu: ZSPJS), kot je določeno v Prilogi 1 tega dogovora. Kot izhaja iz Priloge 1, se je na delovnem mestu Inšpektor (šifra C067002) povišala uvrstitev naziva Inšpektor III in Inšpektor II za 2 plačna razreda, uvrstitev naziva Inšpektor I pa za 1 plačni razred. Priloga 1 in Dogovor torej tudi ne vsebujeta predvidenih novih najvišjih možnih plačnih razredov napredovanj, ki jih je na posameznih delovnih mestih in nazivih možno doseči z napredovanjem v plačni razred ali napredovanjem v naziv, ta so določena v aktih, s katerimi se delovna mesta in nazivi uvrščajo v plačne razrede.

Upoštevaje navedeno se je v nazivu Inšpektor I razpon možnega števila napredovanj v tem nazivu določil od 41. do 48. plačnega razreda, saj se le na tak način zadosti določbi, da je možno število napredovanj na delovnem mestu Inšpektor (šifra C0767002) za 10 plačnih razredov, upoštevaje, da je novi izhodiščni plačni razred tega delovnega mesta 38. plačni razred. Sama povišanja uvrstitev delovnega mesta in naziva Inšpektor I pa niso posegla v vaš že doseženi plačni razred, ki ste ga dosegli z napredovanjem tako v višji plačni razred kot v višji naziv na delovnem mestu (47. plačni razred po povišanju uvrstitve tega naziva za 1 plačni razred). Seveda pa je treba upoštevati, da se je razpon možnega števila napredovanj v nazivu Inšpektor I spremenil iz šestih plačnih razredov na sedem plačnih razredov, skladno s tem pa kot že pojasnjeno to pomeni, da sedaj niste več v končnem plačnem razredu, in lahko napredujete še za en plačni razred, ko izpolnite pogoje za napredovanje.

Dodatno še pojasnjujemo da je v primeru uradniških delovnih mest, kot je tudi delovno mesto Inšpektor, bistveno, da v skladu s prvim odstavkom 84. člena ZJU uradnik svoje naloge izvršuje v uradniškem nazivu, v katerega je skladno s tretjim odstavkom navedenega člena imenovan z odločbo, v kateri se določi naziv in datum pridobitve naziva. Pri tem pa je dejstvo, da se je uvrstitev naziva Inšpektor I povišala skladno z Dogovorom med Vlado Republike Slovenije in reprezentativnimi sindikati javnega sektorja za 1 plačni razred, ostala dva naziva na tem delovnem mestu pa za 2 plačna razreda, kar je posledično spremenilo razmerje v vrednotenju nazivov na tem delovnem mestu. Pred uveljavitvijo Aneksa je razlika v uvrstitvah vseh treh nazivov na tem delovnem mestu znašala dva plačna razreda (naziv Inšpektor III je bil uvrščen v 36. plačni razred, Inšpektor II v 38. plačni razred in Inšpektor I v 40. plačni razred), medtem ko z uveljavitvijo Aneksa ta razlika znaša med Inšpektorjem III in Inšpektorjem II dva plačna razreda (Inšpektor III je uvrščen v 38. plačni razred, Inšpektor II v 40. plačni razred), med Inšpektorjem II in I pa znaša ta razlika en plačni razred, saj Inšpektor I ni uvrščen v 42. temveč v 41. plačni razred).

Na podlagi zgoraj navedenega je v zvezi z vašimi vprašanji mogoče zaključiti naslednje:

1. Na delovnih mestih, kjer se naloge opravljajo v nazivih, se plačni razred javnega uslužbenca določa glede na naziv in ne glede na delovno mesto. Drugače rečeno, osnovno plačo javni uslužbenci prejemajo po nazivu in ne po delovnem mestu (13. in 16. člen ZSPJS), saj sicer, tudi ni mogoče pojasniti, zakaj se javnemu uslužbencu ob napredovanju v višji naziv na istem delovnem mestu poviša plača (opis nalog je vezan npr. na delovno mesto Inšpektor in ne na naziv Inšpektor I);
2. Na delovnih mestih, kjer se naloge opravljajo v nazivih (torej tudi na delovnem mestu Inšpektor) javni uslužbenec v plačne razrede napreduje v posameznem nazivu;
3. Ker se javnemu uslužbencu osnovna plača (plačni razred) določa glede na uvrstitev naziva v plačni razred oziroma glede na dosežena napredovanja v nazivu, je razumljivo, da se mu v primeru višje uvrstitve konkretnega naziva osnovna plača poviša natančno za toliko plačnih razredov za kolikor se je povišala uvrstitev tega konkretnega naziva. V vašem primeru se vam je osnovna plača povišala za en plačni razred, ker se je tudi naziv Inšpektor I povišal natanko za en plačni razred;
4. V primeru inšpektorjev, ki so imenovani v naziv Inšpektor I se jim torej ni odvzelo nobeno njihovo napredovanje, saj napredujejo glede na naziv in so po uveljavitvi Aneksa ohranili enako število doseženih napredovanj v nazivu, kot so jih imeli pred uveljavitvijo tega Aneksa v tem istem nazivu. Štetje napredovanj glede na delovno mesto je upoštevaje vse zgoraj navedeno irelevantno.

Verjamemo, da smo vam s temi dodatnimi pojasnili odgovorili na vaše dileme. Ob tem velja opozoriti, da imajo javni uslužbenci tudi v organih državne uprave (torej tudi inšpektorji), upoštevaje 24. člen ZJU, možnost uveljavljanja pravnega varstva, če menijo, da so jim pravice iz delovnega razmerja kršene.

S spoštovanjem,

Peter Pogačar

generalni direktor

Poslano:

- naslovniku po e-pošti